РЕШЕНИЕ НА КОМИСИЯТА
от 30 юли 2007 година
за изменение на Регламент (ЕО) № 2037/2000 на Европейския парламент и на Съвета по отношение на използването на халон 2402 в България
(нотифицирано под номер C(2007) 3594)
(2007/540/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2037/2000 на Европейския парламент и на Съвета от 29 юни 2000 г. относно веществата, които нарушават озоновия слой (1), и по-специално член 4, параграф 4, точка iv) от него,
като има предвид, че:
(1)
По време на преразглеждането, предвидено в член 4, параграф 4, точка iv) от Регламент (ЕО) № 2037/2000, и след консултации с държавите-членки Комисията достигна до следните изводи по отношение на използването на халон 2402.
(2)
Производството на халон 2402 се преустанови в развитите страни на 1 януари 1994 г. в съответствие със задълженията по Монреалския протокол за веществата, които нарушават озоновия слой. Оттогава всички потребности от халон 2402 се задоволяват с резервите от специализираните складове, където е бил складиран халон, който от своя страна е бил заместен с негови алтернативи.
(3)
Халон 2402 все още се използва в България в борбата срещу пожарите и взривовете във военните моторни транспортни средства, морски плавателни съдове и самолети. Румъния докладва, че не използва халон 2402.
(4)
При заместване на оборудването за борба с пожарите на базата на халон с други видове защитни агенти следва да се вземе предвид какво е наличието на технически или икономически надеждни техники или алтернативи, които да са приемливи от гледна точка на опазването на околната среда и здравето. Адаптирането, при което се цели използване на противопожарно и противовзривно защитно оборудване без халони за военно приложение, следва да се програмира така, че да не се намали прекомерно защитният капацитет на държавите-членки. Често се налага да се обърне внимание на бюджетните въпроси и е необходимо известно време за адаптиране на новите противопожарни агенти, за да се гарантира сигурна и ефективна работа. На този етап не съществуват технически или икономически надеждни алтернативи за тези приложения.
(5)
Член 4, параграф 4, точка v) от Регламент (ЕО) № 2037/2000 изисква халон, който се съдържа в оборудването, което не фигурира в списъка с критични нужди в приложение VII, да бъде изваден от употреба най-късно до 31 декември 2003 г., както и халонът, събран в съответствие с член 16. За да бъде квалифициран като изключение за критични нужди, което може да позволи продължителната употреба на халон 2402 в България, която се присъедини към Европейския съюз на 1 януари 2007 г., приложение VII към Регламент (ЕО) № 2037/2000 следва да бъде изменено, за да може да разреши употребата на този противопожарен агент за специфични приложения.
(6)
Регламент (ЕО) № 2037/2000 следва да бъде съответно изменен.
(7)
Мерките, предвидени в настоящото решение, са в съответствие със становището на комитета, създаден с член 18, параграф 1 от Регламент (ЕО) № 2037/2000,
ПРИЕ НАСТОЯЩОТО РЕШЕНИЕ:
Член 1
Приложение VII към Регламент (ЕО) № 2037/2000 се изменя, както е установено в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 30 юли 2007 година.